Stjórn Félags stjórnenda leikskóla harmar þá ákvörðun að leikskólum hafi ekki verið lokað líkt og öðrum skólum fram að páskum. Formaður Félags leikskólakennara spyr hvort verið sé að taka óþarfa áhættu með því að hafa leikskólana opna.
Fram kom á upplýsingafundinum í morgun að Þórólfur telur ekki rök til að loka leikskólum og byggir það meðal annars á rannsóknum frá norðurlöndunum. En Félög stjórnenda leikskóla og leikskólakennara hvetja fólk til þess að halda leikskólabörnum heima fram yfir páska til þess að hefta útbreiðslu veirunnar. Haraldur Freyr Gíslason, formaður Félags leikskólakennara, furðar sig á að leikskólum hafi ekki verið lokað fram að páskum, eins og öðrum skólum.
Hér er verið að ráðast í sóttvarnaraðgerðir til þess að koma í veg fyrir veldisvöxt veirunnar með skjótum hætti. Og það er erfitt að sjá skynsemina í því að loka ekki leikskólum þennan stutta tíma fram að páskum, eins og öðrum skólastigum. Og það er byggt á því að þessi veira hefur sýnt fram á að hún er óútreiknanleg varðandi það hvar hún slær niður. Þá vaknar bara spurningin hvort það sé verið að taka óþarfa áhættu með því að halda leikskólum opnum fram að páskum.
Undir þetta tekur Félag stjórnenda leikskóla sem hefur sent frá sér ályktun vegna málsins. Þar segir að stjórnin harmi þá ákvörðun heilbrigðisráðherra að setja ekki takmarkanir á starfsemi leikskóla líkt og gert er á öðrum skólastigum. Mikilvægi leikskólastigsins fyrir framlínustarfsfólk sé óumdeilt, en hægt hefði verið að halda leikskólum opnum með lágmarksstarfsemi fyrir vel skilgreinda forgangshópa. Þá hvetur félagið foreldra leikskólabarna til að halda börnum sínum heima fram yfir páska til að hefta útbreiðslu veirunnar. Haraldur tekur undir þá áskorun.
Já við gerum það eins og mörg sveitarfélög hafa gert. Og við beinum líka þeim tilmælum til íslenskra atvinnurekenda að gera allt sem í þeirra valdi stendur til að foreldrum barna sé gert kleift að vera heima með börnum sínum fram yfir páska. Þannig geta bæði atvinnurekendur og foreldrar lagst á árarnar í þessum samfélagslega slag við kórónuveiruna.
Leikskólar á höfuðborgarsvæðinu voru lokaðir til hádegis í dag, þar sem stjórnendur undirbjuggu breytt skipulag. Haraldur segist hafa skilning á að einhverjir foreldrar hafi verið óánægðir með að starfsdagur hafi verið settur á með svo skömmum fyrirvara.
Það er bara þannig almennt í samfélaginu að það er lítið þol fyrir hvers konar takmörkunum á eðlilegu lífi. Og það endurspeglast bara í þessu eins og öðru.
Það eru miklar takmarkanir að fara aftur í gang í leikskólunum. Og það þarf að virkja það plan svo vel sé.
Stjórn Félags stjórnenda leikskóla harmar þá ákvörðun að leikskólum hafi ekki verið lokað eins og öðrum skólum fram að páskum. Formaður Félags leikskólakennara spyr hvort verið sé að taka óþarfa áhættu með því að hafa leikskólana opna.